ทองคำปิดพุ่ง 24.8 ดอลล์
สัญญาทองคำตลาดนิวยอร์กปิดพุ่ง24.8 ดอลล์ เหตุวิตกหนี้ยุโรป,ดอลล์อ่อนค่า
18 ม.ค. 2555

สัญญาทองคำตลาดนิวยอร์กปิดพุ่ง24.8 ดอลล์ เหตุวิตกหนี้ยุโรป,ดอลล์อ่อนค่า 
สัญญาทองคำตลาด COMEX (Commodity Exchange) ส่งมอบเดือนก.พ.พุ่งขึ้น 24.8 ดอลลาร์ หรือ 1.5% ปิดที่ 1,655.6 ดอลลาร์/ออนซ์ หลังจากเคลื่อนตัวในช่วง 1662.0 - 1655.5 ดอลลาร์
สัญญาทองคำทะยานขึ้นแข็งแกร่งเมื่อคืนนี้ เนื่องจากนักลงทุนแห่เข้าซื้อทองคำซึ่งเป็นสินทรัพย์ที่ปลอดภัย อันเป็นผลมาจากกระแสความวิตกกังวลที่ว่าวิกฤตหนี้ยุโรปยุโรปจะฉุดสกุลเงินยูโรให้ทรุดตัวลง ซึ่งจะทำให้มูลค่าและอำนาจซื้อของสกุลเงินยูโรตกต่ำลงด้วย
นักวิเคราะห์ในตลาดทองคำ ระบุว่า ราคาทองยังคงได้รับแรงหนุนจากรายงานที่ว่า ความต้องการทองคำของประเทศต่างๆในภูมิภาคเอเชียปรับตัวสูงขึ้นในขณะที่เทศกาลตรุษจีนกำลังใกล้เข้ามา นอกจากนี้ การที่ราคาทองคำปรับตัวลงในช่วงก่อนหน้านี้ ยังเป็นอีกปัจจัยหนึ่งที่กระตุ้นให้ชาวจีนเข้าซื้อทองคำกันอย่างคึกคักด้วย
นอกจากนั้น สัญญาทองคำยังได้ปัจจัยบวกจากการอ่อนค่าของสกุลเงินดอลลาร์ โดยดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐร่วงลง 0.43% มาอยู่ที่ระดับ 81.17 จุดเมื่อวานนี้